তিনি বলেন, সরকারের মূল্য নির্ধারণকারী প্রতিষ্ঠান এলপি গ্যাসের দাম নির্ধারণ করে দেওয়ার পরও কিছু প্রতিষ্ঠান এর চেয়ে কম দামে বাজারে গ্যাস বিক্রি করছে। এমন অসুস্থ প্রতিযোগিতা শিল্পে শঙ্কা তৈরি করছে। প্রতিযোগিতায় টিকতে না পেরে প্রকৃত প্রতিষ্ঠানগুলো রুগ্ণ হয়ে পড়ছে। <br><br>


এই অসুস্থ প্রতিযোগিতা রোধে এলপিজির মূল্য নির্ধারণে তদারকি প্রতিষ্ঠানকে আরো বৈজ্ঞানিক পদ্ধতি অনুসরণ করার পরামর্শ দিয়েছেন এই কর্মকর্তা। এটা করা না হলে ভারসাম্য হারিয়ে দেশের প্রকৃত এলপিজি সরবরাহকারী প্রতিষ্ঠান হারিয়ে যাবে। ঋণখেলাপি হওয়ার ফলে দেশের আর্থিক প্রতিষ্ঠানেও বড় ধরনের চাপ তৈরি হবে। এমআরপি নির্ধারণ করা হচ্ছে ভোক্তার সুবিধার জন্য। কিন্তু সেই সুবিধা গ্রাহক পাচ্ছে কি না তার তদারকি দরকার।<br><br>

২০১৫ সালে যাত্রা শুরু করা ওমেরা পেট্রোলিয়াম এখন দেশের দ্বিতীয় সর্বোচ্চ এলপিজি অপারেটর। ওপিএল প্রথম রিভারাইন ভার্স দিয়ে সরবরাহ চক্র নিশ্চিত করেছে। ওমেরার মাদার টার্মিনাল প্লান্ট খুলনার মোংলায়। এর রয়েছে রোড ট্যাংকার পুল। সারা দেশে ২২০-এর বেশি পরিবেশক এবং ৩৫ হাজার খুচরা বিপণনকেন্দ্র আছে।<br><br>

মোহাম্মদ আবুল কালাম গত দুই বছর ওমেরার প্রধান বিপণন কর্মকর্তা হিসেবে কর্মরত আছেন। বেশ কয়েকটি বড় করপোরেট কম্পানিতে তাঁর রয়েছে ২০ বছরের বেশি কাজের অভিজ্ঞতা। এর আগে তিনি ছিলেন সুপারস্টার গ্রুপের পরিচালক। কাজ করেছেন কেডিএস গ্রুপের কেওয়াই স্টিলের হেড অব সেলস, রহিম আফরোজ এবং হাইডেলবার্গ সিমেন্টে।<br><br>


মোহাম্মদ আবুল কালাম বলেন, করোনাকালে গৃহস্থালি জ্বালানির সরবরাহ নিশ্চিত করতে ওমেরা দেশব্যাপী হোম ডেলিভারি দিয়েছে। ফলে ব্যবসাও হয়েছে প্রত্যাশিত। বলা যায়, দুই অঙ্কের প্রবৃদ্ধি হয়েছিল ওপিএলের। তবে দেশের চাহিদার তুলনায় মাত্রাতিরিক্ত সরবরাহ সক্ষমতা ভোক্তাদের এলপি গ্যাস সাশ্রয়ী মূল্যের একটি বড় অন্তরায় হয়ে উঠেছে।<br><br>

দেশের এলপিজি খাতের বিশাল সম্ভাবনার কথা তুলে ধরে ওমেরার এই কর্মকর্তা আরো বলেন, প্রচুর বিনিয়োগ আসছে এ খাতে। আগামীর জ্বালানি হবে গ্রিন ফুয়েল। পরিবেশবান্ধব জ্বালানির বিকল্প নেই। সবাইকে এখন কমপ্লায়েন্স হতে হচ্ছে। কারণ প্রচলিত জ্বালানি পরিবেশবান্ধব নয় বলে অনেক প্রতিষ্ঠান বৈশ্বিক বাজার হারাচ্ছে।<br><br>

দেশের এলপি গ্যাসের বাজারে দ্বিতীয় প্রধান বাজারজাতকারী প্রতিষ্ঠানের এই কর্মকর্তা আরো জানান, ওমেরা ইস্ট কোস্ট গ্রুপের অধীন প্রতিষ্ঠান। জ্বালানি খাতে এই প্রতিষ্ঠানের রয়েছে ৪০ বছরের বেশি অভিজ্ঞতা। দেশের একমাত্র প্রতিষ্ঠান হিসেবে বাংলাদেশ সরকারের কাছ থেকে পর পর দুইবার বর্ষসেরা এলপিজি হিসেবে পুরস্কার পেয়েছে। <br><br>

ওমেরার সাফল্যের কারণ জানতে চাইলে আবুল কালাম বলেন, গৃহিণীদের কথা; সিলিন্ডারের রং (লেমন গ্রিন) আকর্ষণীয় এবং অন্য এলপি গ্যাস বাজারজাতকারী প্রতিষ্ঠান থেকে প্রতিটি সিলিন্ডার দুই ঘণ্টা থেকে দুই দিন পর্যন্ত বেশি ব্যবহার করা যায়। কমপ্লায়েন্স ও প্রক্রিয়াগত উন্নত প্রযুক্তি ব্যবহারের ফলে এই সুবিধা পাওয়া যায়।